| Medaljeoversikt |
| --- |
| Konkurrerte for Norges flagg Norge |
| Alpint |
| Alpint Junior-VM |
| Sølv | Bansko 2021 |  Storslalåm  |

**Marte Monsen** (født 27. januar 2000) er en norsk alpinist, som representerer Aron SK.

Hun vant storslalåm under norgesmesterskapet i alpint 2019, og fikk kongepokalen for denne seieren, og hun vant europacupen i alpint 2020/21 sammenlagt. 

Hun er søster til Marcus Monsen, som også er alpinist.

Idrettskarriere
---------------

### Sesongen 2016/17

Monsen deltok i sitt første FIS-renn den 19. november 2016, i Kåbdalis, der hun kom på åttendeplass i slalåm. I januar vant hun utfor i U18-klassen under Junior-NM i alpint 2017. Hun debuterte i europacupen i alpint denne sesongen, og endte på 172.-plass i Europacupen i alpint 2016/17, med to poeng.

Hun ble tatt ut til å representere Norge under Junior-VM i alpint 2017, og kom der på 27.-plass i storslalåm, og hun ble diskvalifisert i slalåm. Under NM i alpint 2017 fikk hun sølv i kombinasjonen, bak Kristin Lysdahl, og hun kom på fjerdeplass i storslalåm, sjetteplass i utfor og åttendeplass i super-G, og hun fullførte ikke slalåmrennet.

### Sesongen 2017/18

Hun deltok i mange renn i Europacupen i alpint 2017/18, og fikk en 13.-plass i slalåm som beste enkeltplassering. Totalt i europacupen kom hun på 73.-plass med 92 poeng, og hun kom på 24.-plass i kombinasjonscupen, 43.-plass i storslalåmcupen, 45.-plass i super-G-cupen og 54.-plass i slalåmcupen. Junior-VM i alpint 2018 ble arrangert i Sveits, og Monsen kom der på femteplass i storslalåm, sjetteplass i super-G og niendeplass i utfor. Hun fikk bronse i utfor under NM i alpint 2018.

### Sesongen 2018/19

Monsen markerte seg i Europacupen i alpint 2018/19, med sju topp 10-plasseringer, hvorav seks i storslalåm, der hun fikk en tredjeplass som beste plassering. Hun kom på 12.-plass i europacupen totalt med 412 poeng, og hun kom på sjetteplass i storslalåmcupen med 319 poeng.

Den 21. desember 2018 debuterte hun i verdenscupen i alpint, i storslalåm i Courchevel. Hun deltok i Junior-VM i alpint 2019, og fikk der åttendeplass i kombinasjonen som beste resultat. Hun kom på 16.-plass i utfor, 17.-plass i super-G og 24.-plass i slalåm. Under NM i alpint 2019 fikk hun fem medaljer. Hun vant storslalåm, der hun også ble tildelt Kongepokalen, og hun fikk sølv i utfor og bronse i super-G, kombinasjonen og i parallellslalåm for lag, der hun kjørte sammen med Gustav Rosberg Vøllo,
Kristiane Bekkestad og Jeger Halbjørhus.

### Sesongen 2019/20

Den 14. desember 2019 vant hun sitt første europacuprenn, da hun vant storslalåm i Andalo i Italia. Hun fikk til sammen 336 poeng i Europacupen i alpint 2019/20, og kom på 14.-plass totalt, og hun kom på fjerdeplass i storslalåmcupen med 317 poeng. Hun fikk sine første verdenscuppoeng i januar 2020, da hun kom på 26.-plass i storslalåm i Sestriere, og fikk fem poeng for denne plasseringen. Under Junior-VM i alpint 2020 kom hun på sjetteplass i storslalåm.

### Sesongen 2020/21

I Europacupen i alpint 2020/21 vant hun to renn, og fikk til sammen fem pallplasseringer, og hun vant europacupen sammenlagt med 591 poeng. Hun vant også storslalåmcupen med 553 poeng. Under Junior-VM i alpint 2021 i Bulgaria fikk hun sølv i storslalåm, bak Hanna Aronsson Elfman fra Sverigey, og hun kom på niendeplass i super-G og 14.-plass i slalåm. Hun fikk sølv i storslalåm og super-G under NM i alpint 2021, og hun kom på fjerdeplass i slalåm.

### Sesongen 2021/22

Monsen deltok i verdenscupen i alpint 2021/22, og fikk en sjetteplass i parallellslalåm i Lech/Zürs i Østerrike i november 2021.

Medaljer i norske mesterskap
----------------------------

| Plassering | Øvelse | År |
| --- | --- | --- |
| Gull | Storslalåm | 2019 |
| Sølv | Utfor | 2018, 2019 |
| Sølv | Super-G | 2021 |
| Sølv | Storslalåm | 2021 |
| Sølv | Superkombinasjon | 2017 |
| Bronse | Super-G | 2019 |
| Bronse | Superkombinasjon | 2019 |

Referanser
----------

1. ↑  Hadeland.no - *Hannah fikk med seg to sølvmedaljer fra NM*, besøkt 30. januar 2022.
2. ↑  FIS - *Cup standings - Europa cup - 2017*, besøkt 30. januar 2022.
3. ↑  FIS - *Marte Monsen - Results 2017*, besøkt 30. januar 2022.
4. ↑  FIS - *Cup standings - Europa cup - 2018*, besøkt 30. januar 2022.
5. ↑  FIS - *Marte Monsen - Results 2018*, besøkt 30. januar 2022.
6. ↑  FIS - *Cup standings - Europa cup - 2019*, besøkt 30. januar 2022.
7. ↑  FIS - *Marte Monsen - Results 2019*, besøkt 30. januar 2022.
8. ↑  *FIS - Cup standings - Europa cup 2020*, besøkt 31. januar 2022.
9. ↑  FIS - *Marte Monsen - Results 2020*, besøkt 31. januar 2022.
10. ↑  FIS - *Cup standings - Europa cup 2021*, besøkt 31. januar 2022.
11. ↑  FIS - *Marte Monsen - Results 2021*, besøkt 31. januar 2022.
12. ↑  FIS - *Marte Monsen - Results 2022*, besøkt 31. januar 2022.
13. 1 2 3 4  Egil Svendsby (red.) *Sportsboken 2019*, s. 184. Vigmostad & Bjørke. ISBN 978-82-419-1946-6.
14. ↑  Egil Svendsby (red.) *Sportsboken 2018*, s. 183. Vigmostad & Bjørke. ISBN 978-82-419-1722-6.
15. ↑  NM 2021
16. ↑  Egil Svendsby (red.) *Sportsboken 2017*, s. 183. Vigmostad & Bjørke. ISBN 978-82-419-1487-4.

Eksterne lenker
---------------

* (en) Marte Monsen – FIS (alpint) Rediger på Wikidata